Diari Oficial de la Generalitat Valenciana


Sumari del DOGV 9612, del 07-06-2023 (2023/6294)

RESOLUCIÓ de 2 de juny de 2023, per la qual es dona publicitat a l'Acord del Consell de la institució de la mateixa data, sobre la implantació del Sistema Intern d'Informació de la Sindicatura de Comptes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9612

Data del DOGV
:   07-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6294


Data del document
:   02-06-2023

Organisme emissor
:   Sindicatura de Comptes

Tipus de document
:   Resolució

RESOLUCIÓ de 2 de juny de 2023, per la qual es dona publicitat a l'Acord del Consell de la institució de la mateixa data, sobre la implantació del Sistema Intern d'Informació de la Sindicatura de Comptes de la Comunitat Valenciana. [2023/6294]  
El Consell de la Sindicatura de Comptes de la Comunitat Valenciana, amb consulta prèvia amb la representació legal del personal i una vegada complit el tràmit d'informació pública, en la seua reunió del dia 2 de juny de 2023, adoptà l'acord sobre implantació del Sistema Intern d'Informació de la Sindicatura de Comptes de la Comunitat Valenciana.  
  
Per al seu coneixement general, en aquest acord es preveu la publicació en el Diari Oficial de la Generalitat Valenciana, Butlletí Oficial de les Corts Valencianes i en la pàgina d'accés a la bústia interna de denúncies del servidor de la Sindicatura de Comptes.  
Complint aquesta previsió, i a l'empara de les competències que em corresponen de conformitat amb l'article 18.k de la Llei de la Sindicatura de Comptes, resolc:  
  
Disposar la publicació de l'Acord adoptat per a la implantació del Sistema Intern d'Informació de la Sindicatura de Comptes de la Comunitat Valenciana, perquè entre en vigor abans del 13 de juny de 2023.  
  
  
València, 2 de juny de 2023.- El síndic major: Vicent Cucarella Tormo.  
  
  
Acord pel qual s'aprova la implantació del Sistema Intern d'Informació de la Sindicatura de Comptes de la Comunitat Valenciana  
  
  
L'article 8.1 de la Llei de Sindicatura de Comptes estableix que el Consell de la institució aprovarà un codi ètic basat en el codi d'ètica de l'Organització Internacional d'Entitats Fiscalitzadores Superiors (INTOSAI), en el qual es plasmen els valors i principis ètics d'integritat, independència i objectivitat, competència i diligència professional, i confidencialitat, per als membres del Consell i el personal al servei de la institució.  
En compliment d'aquesta previsió, el Consell de la Sindicatura de Comptes, amb la intervenció prèvia de la Comissió Tècnica d'Auditoria, en la seua reunió del dia 18 de gener de 2023, va aprovar el Codi Ètic institucional (BOCV núm. 307, de 27.01.2023).  
En el punt 27 d'aquest codi, dins de l'apartat II dedicat a regular l'òrgan de supervisió i les garanties d'indemnitat, s'estableix que «l'òrgan competent per a la supervisió del compliment d'aquest codi és el Consell de la Sindicatura de Comptes, que valorarà i resoldrà les consultes i els incompliments que pogueren detectar-se en el si de la institució. En el cas que una actuació de supervisió del compliment del Codi Ètic afecte un membre del Consell, l'afectat s'ha d'abstenir de participar en les reunions que incloguen aquest assumpte».  
  
En els punts 28 i 29 es regula la confidencialitat de les queixes o denúncies sobre possibles incompliments dels valors, principis o conductes recollits en el Codi Ètic, i es disposa que «la denúncia es presentarà en la bústia que a aquest efecte habilite el Consell, que haurà de garantir la confidencialitat i, si és el cas, l'anonimat de la persona denunciant, i es dirigirà a la Secretaria General. Les denúncies anònimes hauran d'estar ben fonamentades i documentades per a ser tingudes en compte».  
D'altra banda, la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, que incorpora al dret espanyol la Directiva (UE) 2019/1937, del Parlament i del Consell, de 23 d'octubre de 2019, preveu l'existència d'un sistema intern d'informació (article 5), i obliga totes les entitats integrants del sector públic, així com els òrgans constitucionals, els de rellevància constitucional i institucions autonòmiques anàlogues als anteriors, a dotar-se'n (article 13), amb consulta prèvia a la representació legal de les persones treballadores (article 5.1).  
El títol II de la llei referida conté el règim jurídic del Sistema Intern d'Informació, que comprén tant el canal, entés com a bústia o via per a recepció de la informació, com el responsable del sistema i el procediment, que ha de ser aprovat per l'òrgan de govern de cada entitat o institució inclosa en l'àmbit d'aplicació de la llei.  
  
La configuració del Sistema Intern d'Informació ha de posseir determinats requisits, entre altres, l'ús assequible, les garanties de confidencialitat, les pràctiques correctes de seguiment, investigació i protecció de l'informant. S'ha de destacar que es permet la comunicació anònima.  
Amb data 26 d'abril de 2023, la Sindicatura de Comptes ha signat una addenda de modificació del protocol de col·laboració funcional amb l'Agència de Prevenció i Lluita contra el Frau i la Corrupció de la Comunitat Valenciana, a fi d'incorporar un nou apartat IV a aquest, en relació amb el compliment de les obligacions derivades de la Llei 2/2023, de 20 de febrer (BOCV núm. 330, de data 26.05.2023).  
  
S'ha complit el tràmit de consulta prèvia amb la representació legal del personal i el projecte ha sigut sotmés a informació pública.  
  
D'acord amb això, s'adopta aquest acord a l'efecte d'establir el Sistema Intern d'Informació de la Sindicatura de Comptes, mitjançant la determinació de les condicions de funcionament de la bústia interna de denúncies de la institució, l'aprovació del procediment de gestió i la designació de la persona responsable del Sistema Intern d'Informació.  
  
Per la qual cosa, d'acord amb la competència conferida en els articles 8é.1 i 19.a de la Llei de Sindicatura de Comptes, el Consell d'aquesta institució acorda:  
  
Primer  
Aprovar l'establiment del Sistema Intern d'Informació de la Sindicatura de Comptes, perquè estiga en funcionament abans del pròxim 13 de juny.  
  
Segon  
Aprovar les condicions de funcionament de la bústia interna de denúncies de la Sindicatura de Comptes de la Comunitat Valenciana i el procediment de gestió, en els termes recollits en l'annex d'aquest acord. El responsable del Sistema Intern d'Informació serà la persona titular de la Secretaria General.  
  
Tercer  
Ordenar la publicació d'aquest acord en el Diari Oficial de la Generalitat Valenciana, en el Butlletí Oficial de les Corts Valencianes i en la pàgina d'accés a la Bústia interna de denúncies del servidor de la Sindicatura de Comptes https://www.sindicom.es/canales-de-denuncia  
  
Quart  
Aquesta regulació produirà efectes a partir de l'endemà a la seua publicació en el Diari Oficial de la Generalitat Valenciana.  
  
Aquest acord pot ser impugnat per les persones interessades per mitjà de la interposició del recurs contenciós administratiu en el termini de dos mesos comptadors des de l'endemà de la seua notificació, davant la Sala Contenciosa Administrativa del Tribunal Superior de Justícia de la Comunitat Valenciana. No obstant això, pot interposar-se potestativament recurs de reposició davant el mateix òrgan que ha dictat aquest acord, en el termini d'un mes comptador des de l'endemà de la seua notificació, o qualsevol altre recurs que s'estime procedent. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
  
  
ANNEX  
Regulació de les condicions de funcionament de la bústia interna de denúncies de la Sindicatura de Comptes de la Comunitat Valenciana i el procediment de gestió  
  
Article 1. Mandat legal  
La Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, que incorpora al dret espanyol la Directiva (UE) 2019/1937, del Parlament i del Consell, conté el règim jurídic del Sistema Intern d'Informació, que comprén tant el canal, entés com a bústia o via per a recepció de la informació, com el responsable del sistema i el procediment, que ha de ser aprovat per l'òrgan de govern de cada entitat o institució inclosa en l'àmbit d'aplicació de la llei.  
  
D'altra banda, el Codi Ètic d'aquesta institució preveu l'existència d'una bústia per a la presentació de denúncies sobre possibles incompliments dels valors, principis o conductes recollits en aquest codi.  
  
Es preveu, per tant, en les disposicions esmentades l'existència d'una bústia interna de denúncies, que s'ha de dissenyar i gestionar de manera segura, i ha de garantir la confidencialitat de la identitat de la persona denunciant i del contingut de la denúncia. A més, ha de permetre formular denúncies anònimes.  
La bústia interna de denúncies de la Sindicatura de Comptes respectarà les garanties que estableix la Directiva (UE) 2019/1937, del Parlament Europeu i del Consell, de 23 d'octubre, relativa a la protecció de les persones que informen sobre les infraccions del dret de la Unió, que ha sigut incorporada al dret espanyol per mitjà de la Llei 2/2023, de 20 de febrer.  
  
Article 2. Definicions  
A l'efecte d'aquesta regulació:  
1. S'entén per «comunicació», qualsevol denúncia, alerta o posada en coneixement d'accions o omissions que suposen l'incompliment dels principis i normes de conducta recollits en el Codi Ètic de la Sindicatura de Comptes o sobre les infraccions previstes en l'article 2 de la Llei 2/2023, de 20 de febrer.  
2. S'entén per «denunciant», «informant» o «comunicant» qualsevol servidor o servidora públic de la Sindicatura de Comptes que alerte, denuncie o pose en coneixement accions o omissions que suposen l'incompliment dels principis i normes de conducta recollits en el Codi Ètic, així com les persones a què es refereix l'article 3 de la Llei 2/2023, de 20 de febrer, en relació amb les infraccions previstes en l'article 2 d'aquesta norma legal.  
  
Article 3. Àmbit subjectiu d'aplicació  
Pot realitzar comunicacions, a través de la bústia interna de denúncies, qualsevol servidor o servidora públic de la Sindicatura de Comptes que alerte, denuncie o pose en coneixement accions o omissions que suposen l'incompliment dels principis i normes de conducta recollits en el Codi Ètic, així com les persones a què es refereix l'article 3 de la Llei 2/2023, de 20 de febrer, en relació amb les infraccions previstes en l'article 2 d'aquesta norma legal.  
  
Article 4. Àmbit objectiu d'aplicació  
A través de la bústia interna de denúncies de la Sindicatura de Comptes poden presentar-se:  
1. Comunicacions sobre accions o omissions que suposen l'incompliment dels principis i normes de conducta recollits en el Codi Ètic de la Sindicatura de Comptes.  
2. Comunicacions sobre les infraccions previstes en l'article 2 de la Llei 2/2023, de 20 de febrer.  
  
Article 5. Principis generals de funcionament de la bústia interna de denúncies  
1. La bústia interna de denúncies de la Sindicatura de Comptes es regeix pel principi d'accessibilitat, ja que consisteix en una eina comprensible, àgil i de fàcil accés que permet la presentació de comunicacions, tant anònimes com identificades, i en garanteix la total seguretat i confidencialitat.  
Aquesta garantia de confidencialitat no impedeix la cessió de les dades que requerisquen els jutjats i tribunals en exercici de la seua funció jurisdiccional, o la Fiscalia en exercici de les seues facultats d'investigació.  
2. El denunciant pot col·laborar en la comprovació dels fets, si així ho decideix voluntàriament.  
3. La bústia interna de denúncies incorpora mecanismes d'interacció amb les persones usuàries anònimes que estan orientats a garantir aquesta col·laboració.  
Per cada comunicació realitzada, la bústia interna de denúncies assigna un codi alfanumèric a través del qual la persona usuària d'aquest, anònima o no, pot accedir al sistema i interactuar amb la persona titular de la Secretaria General.  
4. Totes les comunicacions que es presenten a través de la bústia interna de denúncies es tramitaran, d'acord amb el que es preveu en els apartats següents d'aquest precepte, excepte aquelles comunicacions que incórreguen en falsedat evident, i en aquest cas poden ser objecte de les responsabilitats legals que siguen procedents.  
5. Les comunicacions donaran lloc a la tramitació de manera ordinària de l'expedient corresponent pel Consell, a través de la persona titular de la Secretaria General, amb l'anàlisi prèvia de la versemblança dels fets comunicats.  
Després d'aquesta anàlisi de la versemblança, es comprovaran les comunicacions o informacions que continguen una descripció suficient que permeta identificar el fet o la conducta i que es referisquen a actuacions o al funcionament intern de la Sindicatura de Comptes.  
6. No s'hi admetran, i s'exceptuaran en tot cas de l'obligació de comprovar, les comunicacions o informacions que resulten sense fonament, notòriament falses o fundades únicament en opinions. Tampoc s'hi admetran les que comuniquen fets que no es referisquen a actuacions o funcionament intern de la Sindicatura de Comptes que estiguen sent investigades per l'autoritat judicial, el Ministeri Fiscal o la policia judicial, o que d'alguna altra manera incomplisquen les condicions fixades en aquest acord.  
7. Queda prohibit formular comunicacions amb una finalitat diferent de la que preveu aquest acord o que vulneren els drets fonamentals a l'honor, la imatge i la intimitat personal i familiar de terceres persones o que siguen contràries a la dignitat de la persona.  
8. En tot cas, la gestió del canal permetrà a la persona titular de la Secretaria General, en cas de necessitat, comptar amb l'ajuda i suport d'un altre personal de la institució per a realitzar, fora del mateix canal de comunicació, les tasques materials necessàries per a la investigació dels fets comunicats, el qual, una vegada autoritzat per a això, quedarà obligat al deure de secret i a la confidencialitat que l'objecte d'aquests esbrinaments requereix. Totes aquestes actuacions quedaran degudament arxivades en les corresponents carpetes del gestor electrònic en ús per la Sindicatura, amb la corresponent restricció d'accessos a aquestes.  
  
9. Per a garantir la continuïtat en l'accés a la informació generada al llarg del temps en el canal intern de la bústia de denúncies, en aquells casos en què la persona titular de la Secretaria General haja de ser substituïda, es crearà en la configuració del canal almenys un compte assignat al lletrat de major antiguitat, en consideració al que es disposa en l'article 23.6 de la Llei de Sindicatura de Comptes, la contrasenya del qual quedarà emmagatzemada de manera segura i sense activar, excepte en cas de necessitat, en què es reinicialitzarà per l'administrador de la plataforma per a poder donar-li accés  
  
Article 6. Drets de les persones usuàries de la bústia interna de denúncies  
1. Les comunicacions en cap cas comporten l'inici d'un procediment administratiu, ni tampoc produeixen l'efecte de presentació en el registre d'entrada de la Sindicatura de Comptes. Tampoc la presentació de la comunicació genera la condició de persona interessada en un procediment administratiu.  
2. Les comunicacions no són constitutives de l'exercici del dret de petició, ni comporten la formulació d'un recurs administratiu, ni l'exercici de qualsevol acció o reclamació a la qual puguen tindre dret les persones que les formulen.  
3. El Consell protegirà en els seus drets les persones que facen ús de la bústia interna de denúncies, sense que amb motiu de la seua comunicació o consulta es puguen derivar conseqüències lesives per a la seua esfera personal o professional, llevat que les comunicacions es realitzen amb ple coneixement de la seua falsedat o faltant de manera temerària a la veritat.  
4. Les persones usuàries de la bústia interna de denúncies tenen dret a la confidencialitat de les comunicacions i informacions que proporcionen, de les consultes realitzades, així com a mantindre el seu anonimat si així ho desitgen.  
  
Article 7. Obligacions de les persones usuàries de la bústia interna de denúncies  
1. Les persones que facen comunicacions han de tindre indicis raonables o suficients sobre la certesa de la informació que comuniquen, i no es poden formular comunicacions genèriques, de mala fe o amb abús de dret.  
2. Les persones que informen o denuncien estan obligades a descriure de la manera més detallada possible els fets o conductes que comuniquen i han de proporcionar tota la documentació disponible sobre la situació descrita i, si és el cas, els indicis objectius per a obtindre les proves.  
3. Les persones usuàries de la bústia es fan responsables de la conservació, amb les degudes precaucions de seguretat, del codi alfanumèric que identifica la seua comunicació i del seu ús únicament als efectes de mantindre la relació amb la persona titular de la Secretaria General, i d'addicionar informació rellevant.  
4. La persona que efectue una comunicació de fets que vulneren el principi de bona fe o amb abús de dret pot incórrer en responsabilitat civil, penal o administrativa.  
  
Article 8. Drets i obligacions de la persona a qui s'atribuïsca la conducta comunicada  
Les persones a les quals s'atribuïsca la conducta comunicada tindran els drets i les obligacions que es detallen a continuació.  
1. Drets  
A la presumpció d'innocència i respecte a l'honor.  
A la màxima reserva en les tasques de ponderació i comprovació de fets i, en general, en tota la gestió del procediment.  
A ser informades de l'admissió d'una comunicació que els afecte, llevat que, de manera motivada i d'acord amb el principi de proporcionalitat, calga mantindre el secret en benefici de la comprovació dels fets.  
Al fet que no es formule cap recomanació, ni s'emeten conclusions que, de manera directa o indirecta, continguen referències nominals mentre no hagen tingut l'oportunitat real de conéixer els fets comunicats i de deixar constància del seu parer.  
Al fet que no s'informe ningú, ni se cedisquen les dades mentre l'anàlisi dels fets no faça patent la versemblança o la seguretat de la realització de la conducta comunicada. La comunicació de dades a l'autoritat judicial o disciplinària competent no exigeix la comunicació prèvia a la persona eventualment responsable.  
2. Les persones eventualment responsables de la conducta comunicada seran convidades a col·laborar per a comprovar els fets aportant la informació i la documentació de què disposen i que requerisca l'òrgan gestor.  
  
Article 9. Comprovació dels fets comunicats  
Una vegada rebuda en la bústia interna de denúncies de la Sindicatura de Comptes alguna comunicació, es realitzarà el justificant corresponent de recepció d'aquesta, en el termini de set dies naturals, i es procedirà a tramitar amb la major agilitat possible. Els temps i les gestions s'ajustaran a les disponibilitats de la Secretaria General, per a efectuar totes les tasques de comprovació i d'estudi que l'assumpte requerisca.  
  
Article 10. Resultats de les actuacions de comprovació  
1. Una vegada fetes les tasques de comprovació procedents, en el termini de tres mesos comptadors des de la recepció de la comunicació, el procediment dut a terme per la Secretaria General finalitzarà, segons els casos, amb l'elevació prèvia al Consell de la proposta corresponent, amb l'arxivament de les actuacions, amb la recomanació corresponent o amb la remissió a l'òrgan competent.  
2. En el cas que l'incompliment que es deduïsca de l'expedient supose una conducta sancionable, se sol·licitarà informe a l'Assessoria Jurídica de la Sindicatura de Comptes, abans que el Consell adopte les mesures que siguen procedents.  
3. Si l'incompliment del Codi és reprovable èticament però no constitueix infracció, el Consell formularà recomanació a aquest efecte, que comunicarà a la persona interessada perquè adeqüe la conducta o cesse en aquesta.  
4. En cas de denúncia notòriament falsa, la prevenció es realitzarà a la persona que l'haja comunicada, sense perjudici de les responsabilitats legals que siguen procedents.  
  
Article 11. Accés a la bústia interna de denúncies  
L'accés a la Bústia interna de denúncies es podrà fer des de qualsevol dispositiu amb accés autoritzat a la xarxa de la Sindicatura de Comptes, a través de la pàgina web https://www.sindicom.es/canales-de-denuncia des d'on es facilitarà també l'accés al canal extern de comunicacions de l'Agència Valenciana Antifrau.  
Qualsevol trànsit cursat cap al servidor i des del servidor que presta el servei de la bústia interna no quedarà registrat d'acord amb la configuració de seguretat establida a fi de garantir l'anonimat.  
  
Article 12. Dades de caràcter personal  
En el cas que en les comunicacions o consultes rebudes s'incloguen dades de caràcter personal, es tractaran de forma reservada d'acord amb les previsions de la normativa vigent en matèria de protecció de dades personals, especialment, el títol VI de la Llei 2/2023, de 20 de febrer, i la política de privacitat de la Sindicatura. Aquesta política pot consultar-se en la pàgina web de la Sindicatura de Comptes https://www.sindicom.es/politica-de-privacitat.  
  
Article 13. Acceptació de les condicions d'ús  
L'ús de la bústia interna de denúncies comporta l'acceptació de les condicions d'ús que conté aquest acord.  
  
Article 14. Òrgan responsable de la gestió de la bústia interna de denúncies  
Correspon a la persona titular de la Secretaria General gestionar les comunicacions a què es refereix aquest acord.  
  
Article 15. Normativa d'aplicació  
En tot allò no regulat en aquesta resolució, s'aplicaran les disposicions de la Llei 2/2023, de 20 de gener, que incorpora al dret espanyol la Directiva (UE) 2019/1937, del Parlament Europeu i del Consell, de 23 d'octubre, relativa a la protecció de les persones que informen sobre les infraccions del dret de la Unió, així com de la normativa estatal o autonòmica que s'aprove en compliment de la normativa comunitària.  
  
Si és el cas, el Consell aprovarà les normes que siguen necessàries per al funcionament adequat del Sistema Intern d'Informació i la Secretaria General dictarà les circulars i instruccions que resulten pertinents en desplegament del procediment de gestió.